Bidani

Bidani; Combretum indicum nyaéta tutuwuhan anu asalna tina kulawarga  combretaceae. 
Tangkalna ngarungkun bisa dirambatkeun kana pager, asal jeung sebaran geografis ieu tutuwuhan ti  Asia tropis ( Myanmar), najan masih kénéh aya kamangmangan ngeunaan ieu asal usulna. Bisa waé ieu tutuwuhan pituin ti Afrika wétan, sahenteuna ieu tutuwuhan geus dipikawanoh di ieu tempat dina waktu anu geus lila. Kiwari ieu tutuwuhan geus loba dibudidayakeun di ampir sakabéh daérah tropis jeung subtropis, utamana dijieun tutuwuhan hias. Kalawan geus dinaturalisasi di loba tempat, aya kana 270 spésiés anu nyebar di daérah tropis, spésiés panglobana aya di Afrika.

Ngaran séjén 
Ieu tutuwuhan dina basa Indonesia disebutna ceguk dipiwanoh ogé ku ngaran dani, udani, wudani (Melayu), bidani (Sunda), kacekluk, kaceklik, ceguk, cekluk, wedani (Jawa), rabet dani (Madura), kunyi-rhabet, rhabet besi, sarandengan (Kangean), Jeung tikao (Bugis).

=Ciri mandiri 
Tangkalna ajeg kaluhur, aya ogé anu doyong malah bisa dirambatkeun kana pager. Daun bijil pasingareup-singareup kénca jeung katuhu;  wujudna lonyod panjang kawas péso;  barijil dina sapanjang régangna. Kembangna ngaranggeuy dina saranggeuy aya 4-5-kembang, jalu sareng bikang ngahiji, wujudna panjang kawas solobong kalayan di tungtungna aya kelopakna lima lambar; benang sari 8-10. Buah garing, henteu meleték beulah, mibanda 4 nepika 5 juru;  binih hiji.
Daun; cupat daun panjang 10-13 mm, genikulasi di puhuna.  
Buah wujudna lonyod, tungtungna aya kawas jang-jang 5, konéng ngora atawa straminus.    Siki ngan hiji wujudna juru lima, panjang 7-10 mm.  Fenologi: Buahan dina bulan Februari.  Status: Eksotik, dibudidayakeun, dinaturalisasi acara lokal, henteu umum. Disungsi5 April 2021

Tangkal bidani/Combretum indicum teuas tur bisa ngarambat, kembangan sapanjang taun komo mun usum halodo tur cukup cai.  Kembangna meuhpeuy mangsa umur tangkalna can pati kolot, tangkalna meulit ka kénca. Kembang, ligar mangsa geus soré. Mimiti kelirna bodas lila kalilaan robah jadi  beureum ngora tuluy robah deui jadi beureum. Sagigireun ti kitu, orientasi kembang ogé robah mimiti ti luhurna démprak ka gigir lila kalilaan jadi ngagarantung.  Mangsa peuting, kembangna anu bodas sok didatangan ku gegeremet, mangsa beurang kembangna anu beureum didatangan ku rupa-rupa penyerbuk kayaning nyiruan , éngang, manuk, jeung sajabana.  Unggal kembang ligar ngan 3 poé;  jumlah nektar pang lobana isuk-isuk mangsa mimiti ligar.

Ékologi tempat hirup 
Rungkun bidani di habitatna loba kapanggih hirup di tegalan, sisi leuweung, sisi susukan, sisi jalan, aya ogé di jarian, sisi rél karéta. Bidani bisa hirup kalawan subur ti mimiti daérah sisi basisir nepika tonggoh na 1800 mdpl,  ieu tangkal mikaresep tempat anu negrak ku panon poé sanajan kitu kahieuman meueusan masih kénéh bisa hirup.  Dimana tangkalna geus déwasa, akarna geus jero, tangkal ieu kuat kahalodoan, masih bisa hirup dina taneuh anu caina payau/anta, malahan kuat kakeueum dina waktu anu teu patilila. Combretum indicum  henteu kuat di mana hirup di daérah tiis,  sanajan kitu di mana tangkalna anu geus nahun masih kénéh bisa nyingareupan usum tiris nepika -8 ° C.  Combretum indicum bisa hirup dina rupa-rupa kaayaan taneuh, tapi leuwih mikaresep taneuh anu garing.  Cara ngarekahkeun tur ngarintahkeun tangkal ieu bisa tina binihna, nancebkeun tangkalna, ogé dicangkok.  Sikina gampang sirungan mun dipelakeun mangsa masih kénéh seger.  Stek tangkalna  hésé akaran, kalawan binih anu hadé pikeun dirintahkeun kudu  geus umur 2 taun kalayan diteukteuk sahenteuna tilu buku, dipelakeun dina taneuh anu rada keusikan/lempung.  Ilaharna sabulan ti harita, kakara akarna barijil.

 Manfaat jeung kagunaan 

Ieu tutuwuhan mibanda mangpaat antitumor, bisa ogé askarisidal (ascaricidal) sarta hasiat anu kompetitif jeung  asam glutamat dina reseptor metabotropis glutamat, bisa ogé dipaké pikeun ngubaran cacingeun. Tapi kudu disingkahan, nginum ieu ramuan babarengan jeung téh, sangkan hentu sisidueun.
Kagunaan buah jeung  siki anu diasakan satengah mateng anu rasana pait geus pada mikawanoh mangrupa anthelmintik, ilaharna digodog, dimangpaatkeun pikeun ngubaran ascariasis.  Dina dosis loba ieu bakal ngabalukarkeun sebel/mual, utah, sisidueun malahan bisa nepika kapiuhan. Sikina anu garing tur diasakan bisa ngubaran utah, Sarta akarna anu digodog bisa nyageurkeun vermifuge.  Sanajan sikina bisa dimangpaatkeun pikeun ngubaran nyeri beuteung sarta miceun waé, tina minyak anu diarah tina saripatina bisa dimangpaatkeun pikeun pencahar.  Daun jeung sikina beunang ngabebek ditambah minyak saeutik,  dioléskeun disaluareun kulit pikeun ngubaran  bisul, inféksi kulit, jeung kulit kabeuleum.  Disungsi5 April 2021

 Galeri 

 Dicutat tina 

 Tutumbu ka luar 
 Madhumalati (Quisqualis indica)

Kategori:Tutuwuhan tropis
Kategori:Tutuwuhan ubar
Kategori:Combretaceae
Kategori:Tutuwuhan hias